সম্প্রতি মানুষের জন্য ফাউন্ডেশন পরিচালিত এক সমীক্ষায় দেখা গেছে, রাজধানীতে ৭৭ শতাংশ কিশোর পর্নো ভিডিওতে আসক্ত। রাজধানীর একটি স্কুলে নবম শ্রেণীর ক্লাস চলাকালে কয়েক শিক্ষার্থী পেছনে বসে মোবাইলে পর্নোগ্রাফি দেখছিল। শিক্ষকের হাতে এ ঘটনা ধরা পড়ার পর শিক্ষার্থীদের মোবাইল ফোন জব্দ করা হয় এবং প্রায় সবার মোবাইলে পর্নো ভিডিও পাওয়া যায়। রাজধানীর বিভিন্ন মোবাইল মার্কেট থেকে প্রাপ্ত তথ্য অনুযায়ী প্রতিদিন কয়েক কোটি টাকার পর্নো ভিডিও মোবাইলে লোড করা হয়। এর বেশির ভাগ গ্রাহক স্কুল-কলেজের শিক্ষার্থী। সকাল থেকে রাত অবধি সব ডাউনলোডের দোকানে শিক্ষার্থীরা ভিড় করে পর্নো ভিডিও সংগ্রহের জন্য। তা ছাড়া ইন্টারনেট আছে যাদের তারা ইচ্ছামতো পর্নো ভিডিও ডাউনলোড করে নেয়। শিক্ষক, অভিভাবক, দোকানদার, শিক্ষার্থীদের সাথে কথা বলে জানা গেছে, সুযোগ পেলেই একা একা এমনকি কয়েকজন মিলে অসঙ্কোচে আড়ালে-আবডালে বসে তারা পর্নো ভিডিও দেখে থাকে এবং এসব নিয়ে আলোচনা করে। এমনকি শিক্ষার্থীরা এসবের প্রতি এতই আসক্ত যে কাসে বসেও তারা এগুলো দেখছে এবং মাঝে মধ্যে তা ধরাও পড়ছে।